NARIADENIE RADY (ES) č. 1756/2006
z 28. novembra 2006,
ktorým sa mení a dopĺňa nariadenie (ES) č. 2667/2000 o Európskej agentúre pre obnovu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 181a ods. 2 prvú vetu,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Pomoc Spoločenstva ustanovená v nariadení Rady (ES) č. 2666/2000 z 5. decembra 2000 o pomoci Albánsku, Bosne a Hercegovine, Chorvátsku, Federatívnej republike Juhoslávii a Bývalej juhoslovanskej republike Macedónsko, ktorým sa zrušuje nariadenie (ES) č. 1628/96 a menia a dopĺňajú nariadenia (EHS) č. 3906/89 a (EHS) č. 1360/90 a rozhodnutia 97/256/ES a 1999/311/ES (2) (ďalej len „program CARDS“), sa vykonáva v Srbsku a Čiernej Hore vrátane Kosova tak, ako je to vymedzené rezolúciou Bezpečnostnej rady Organizácie spojených národov č. 1244 z 10. júna 1999, a v Bývalej juhoslovanskej republike Macedónsko pod záštitou Európskej agentúry pre obnovu zriadenej nariadením Rady (ES) č. 2667/2000 (3).
(2)
Nariadenie (ES) č. 2667/2000 sa uplatňuje do 31. decembra 2006.
(3)
Nariadenie (ES) č. 2667/2000 ustanovuje správu Komisie Rade o budúcnosti mandátu Európskej agentúry pre obnovu.
(4)
Komisia predložila uvedenú správu Rade a Európskemu parlamentu na účely informovania 23. decembra 2005.
(5)
V uvedenej správe Komisia navrhuje ukončiť činnosť Európskej agentúry pre obnovu, avšak zároveň navrhuje predĺženie jej pôsobenia na dva roky, do 31. decembra 2008, s jej súčasným mandátom a štatútom a postupné ukončenie jej aktivity podľa programu CARDS.
(6)
Nariadenie (ES) č. 2667/2000 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
V článku 16 nariadenia (ES) č. 2667/2000 sa dátum „31. decembra 2006“ nahrádza dátumom „31. decembra 2008“.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. novembra 2006